Zásahy hliadok MsP v 35. týždni  
	V týždni od 24. augusta do 30. augusta 2009 preverovali hliadky mestskej polície v hlavnom meste 2002 udalostí. Medzi nimi bolo aj 281 takých, ktoré sa po preverení ukázali ako neopodstatnené. 
	Opodstatnenými ale na druhej strane boli priestupky motoristov voči pravidlám bezpečnosti a plynulosti v cestnej premávke a tých zistili 883. V dvoch prípadoch motoristi zaparkovali svoje vozidlá na miestach vyradených pre zdravotne postihnutých občanov bez oprávnenia parkovať tu. V súvislosti s parkovaním na vyhradených parkovacích miestach bez vedomia tých, ktorým tieto miesta patria zaparkovalo svoje vozidlá 56 vodičov.
	Na telefonáty v ktorých volajúci poukazovali na prejavy rušenia nočného pokoja zasahovali v sledovanom týždni hliadky mestskej polície 39 krát. V oblasti porušení pravidiel verejného poriadku zistili hliadky 35 priestupkov a majitelia psov prispeli do štatistiky 14 krát.
	V oblasti porušení všeobecne záväzných nariadení prevládali priestupky súvisiace s čistotou a poriadkom – 243 zistení. Na zásady ambulantného predaja a trhového poriadku nedbalo 13 predávajúcich a trávnaté plochy si za miesto zaparkovania pre svoje motorové vozidlo zvolilo 28 vodičov.
	Štatistika mestskej polície ďalej prezrádza, že v zóne s dopravným obmedzením sa stalo 190 priestupkov. Na miestne úrady bolo nahlásených 23 vozidiel vykazujúcich známky autovrakov.
	Alkoholické nápoje na verejných priestranstvách napriek zákazu ich konzumácie si doprialo 90 priestupcov. Prípady obťažovania okoloidúcich riešili mestskí policajti 18 krát. Fajčiari krátiaci si čas čakania na spoj mestskej hromadnej dopravy na zastávkach s cigaretou v ruke zákon o ochrane nefajčiarov porušili 17 krát.
	Najviac priestupkov sa stalo na Vajnorskej ulici a to 86. Blokovacie zariadenia si na vozidle našlo 461 vodičov a 101 motoristov si po odtiahnuté vozidlá muselo zájsť do areálov odťahovacích služieb.